De seneste dage har verden været vidne til, at Taliban har overtaget magten i Afghanistan. Den afghanske hær, der bestod af 300.000 vestligt trænede mænd, kollapsede hurtigt, da Taliban overtog byer i Afghanistan én for én - og senest i weekenden indtog hovedstaden, Kabul. Nyhedskanalerne har vist tv-billeder af folk, der har forsøgt at flygte ud af landet, og situationen er fortsat kaotisk. I 2006 var TV2 Nord med i Afghanistan, da vi fulgte et Hercules transportfly fra Flyvestation Aalborg, der havde til formål at bringe forsyninger rundt til de over 30.000 vestlige soldater, der var udstationeret i det ufremkommelige land. Det var en mission fyldt med fare, men i 2006 var der også håb om, at Afghanistan kunne blive et demokratisk land. Øverst i artiklen kan du gense tv-indslaget, der blev optaget i 2006.

Opsummering:
I 2006 fulgte TV2 Nord et Hercules transportfly fra Flyvestation Aalborg, der bragte forsyninger rundt til vestlige soldater, der dengang var udstationeret i Afghanistan. En farefuld mission, der samtidig også var fyldt med håb for Afghanistans fremtid. En fremtid, der i disse dage ser helt anderledes ud.